5 Mo metlheng ya gompieno, gantsi batho ba ga Jehofa ba ile ba iphitlhela ba le mo maemong a a thata le go tlhoka ka ntlha ya dintwa, go thibelwa ga tiro ya bone kana go bogisiwa ka tlhamalalo. Ka sekai, ka bo1960, Basupi ba ga Jehofa kwa Malawi ba ne ba bogisiwa setlhogo. Diholo tsa bone Tsa Bogosi, matlo, dijo, le dikgwebo—tota re ka re sengwe le sengwe fela se ba neng ba na le sone—di ne tsa senngwa. Ba ne ba itewa le go dirwa dilo tse dingwe tse di utlwisang botlhoko. Bakaulengwe bano ba ile ba tsibogela seo jang? Diketekete tsa bone di ne tsa tshwanelwa ke go tshaba di tswa mo metseng ya bone. Bontsi bo ne jwa tshabela mo dikgweng, fa ba bangwe bone ba ile ba tshabela ka nakwana kwa nageng e e bapileng le bone ya Mozambique. Le fa go na le ba le bantsi ba ba ikanyegang ba ba ileng ba swa, ba bangwe ba ile ba tlhopha go tshaba ba tswa mo maemong a a kotsi, e leng se go bonalang e ne e le tshwetso e e molemo mo maemong a a ntseng jalo. Fa bakaulengwe ba dira jalo, ba ne ba latela sekao se ba se tlhometsweng ke Jesu le Paulo.